דרשה ליום פגירתו של הורדוס א'

(אברהם אופנבכר, שיעור י', תורת החיים, ז' כסליו ה'תשפ"ד, 2027 שנה לפטירת הורדוס)

"בשבעה ביה יום טב. יום שמת הורדוס[[1]](#footnote-1), מפני שהיה הורדוס שונא את ישראל, את החכמים. ששמחה היא לפני המקום כשהרשעים מסתלקין מן העולם, שנאמר: וגם יד ה' הייתה בם להומם וגומר (דברים ב, טו), וכתיב: ויהי כאשר תמו כל אנשי המלחמה למות מקרב העם (שם טז), וכתיב: וידבר ה' אלי לאמר (שם יז). וכן הוא אומר: איש טוב זה ואל בשורה טובה יבוא (שמואל ב' יח, כז), ואומר: ויצו המלך את בניהו בן יהוידע (מלכים א' ב, מו) ויפגע בו וימיתהו וגומר (שם לד). ואותו היום שמת הרודוס – עשאוהו יום טוב" (מגילת תענית, הסכוליון, חודש כסליו). אם הורדוס היה אדומי ממש אני מסופק, כי הרי מלאכי מתנבא: "ואת עשיו שנאתי ואשים את הריו שממה ואת נחלתו לתנות מדבר, כי תאמר אדום רוששנו ונשוב ונבנה חרבות כה אמר ה' צבאות המה יבנו ואני אהרוס וקראו להם גבול רשעה והעם אשר זעם ה' עד עולם" (מלאכי א, ג-ד), אדום נחרב, אבל יתכן וזה שרידים אדומיים שלא נכחדו כאשר בני שמעון הכריתו את שארית עמלק מהר שעיר (דברי הימים א' ד, מב-מג). מכל מקום, הוא נולד לאביו אנטיפטרוס שהיה גר אדומי, ולפי הגמרא (בבא בתרא ד' ע"א) היה בכלל עבד. אנטיפטרוס היה חברו של הורקנוס השני, שהוא ואחיו אריסטובלוס נלחמו על המלוכה וערבו את רומא ובכך הביאו לקץ הממלכה החשמונאית העצמאית. עוד בימי אביהם אלכסנדר ינאי ואמם שלומציון המלכה אנטיפטרוס היה קשור למלכות והיה נציב אדום. בהמשך הוא מונה על ארץ יהודה על ידי יוליוס קיסר וכך שלט על יהודה מטעם הרומאים, עוד לפני מלכותו של בנו. הורדוס בנו נולד בשנת 72 לפני הספירה הנוצרית, מאה ארבעים ושתיים שנה לפני חורבן הבית. הורדוס חי שישים ושמונה שנה, עד שנת ארבע לפני הספירה הנוצרית. הוא נקבר בטקס מפואר ומוחצן שיצא מיריחו ועד הרודיון שמדרום מזרח לבית לחם.

המדרש מספר שהוא שנא את ישראל ושנא את החכמים. אכן. הוא היה אולי גר אדומי, אבל מבחינה תרבותית הוא היה רומאי למהדרין. לא לחינם קיבל כזו עצמאות מדינית במלכותו על היהודים. ממילא שנא את הדתיים שמשום מה לא הועילו לכוף את עורפם הקשה לקבל בברכה את התרבות ה"מתקדמת" וה"נאורה" וה"הומאנית" של הרומאים. וכמובן, שאם כך, מעל כולם ישנא את החכמים, והוא אכן גם הרג חלק גדול מאוד מחכמי ישראל כמתואר בגמרא: "אמר: מאן דריש מקרב אחיך תשים עליך מלך (דברים יז, טו)? רבנן! קם, קטלינהו לכולהו רבנן. שבקיה לבבא בן בוטא, למשקל עצה מניה" (בבא בתרא ד' ע"א). הוא לא אהבת את זה שמבחינת חכמי ישראל הוא לא מלך לגיטימי, כי כתוב "מקרב אחיך", וגר לא נחשב "מקרב אחיך" עד שתהיה "אמו מישראל" (קידושין עו ע"ב). הורדוס לא אהב זאת, ועשה מה שעושים אנשים טיפשים וילדותיים, כשמשהו מפריע להם, במקום לטפל בשורש – הם פשוט מעלימים את כל הסימפטומים, את כל מה שמזכיר להם את הבעיה, בלי לטפל בבעיה עצמה. להרוג את השליח במקום לגשת למשלח. ממילא, היות והיה צורר היהודים וקידם תרבות זרה והתערבות עם הגוים וגם רצח את חכמי ישראל – הרי הוא רשע גדול, אין ספק, ולכן יש שמחה במותו שנפטרו מהצרה הזאת.

והמדרש מאריך לבאר שזה ממש שמחה כאשר נהרג רשע, כי "מיתה לרשעים – נאה להם ונאה לעולם" (אבות דרבי נתן נוסחא א' פרק מ). מה שכתוב: "בנפול אויבך אל תשמח ובכושלו אל יגל לבך" (משלי כד, יז), זה נאמר על מישהו שהוא אויב מצד האדם עצמו אבל לא שהוא אויב ה', שעל אויבי ה' נאמר: "ישמח צדיק כי חזה נקם פעמיו ירחץ בדם הרשע" (תהילים נח, יא). פה מדובר בצדיק ורשע, לא "אויבך" של סתם אדם שאיננו בהכרח צדיק וממילא אויבו איננו בהכרח רשע. הורדוס היה רשע גדול, אין ספק, וזה להבדיל מנכדו אגריפס שנזכר לטובה לא פעם ולא פעמיים בחז"ל והיה יהודי כשר, אף שגם הוא לא היה ראוי למלכות מאותה סיבה כסבו (סוטה ז, ח). ואמנם תקשה, מרדכי אומר להמן: "אמר ליה: הני מילי – בישראל, אבל בדידכו כתיב: ואתה על במותימו תדרוך (דברים לג, כט)" (מגילה טז ע"א), ומשמע שלעולם אין לשמוח במפלתו של יהודי! אלא יש לחלק. קודם כל, שם מרדכי ביצע השפלה וביזוי כלפי המן שדרך עליו, אז ב"קום עשה" זה רק בגוים ולא בישראל, אבל שמחה יש. אם כי חילוק זה קשה כי בפסוק על ישראל כתוב "אל תשמח". אך יש לשים לב, לא כתוב ישראל מול גוים אלא ישראל מול "דידכו", ומה זה "דידכו"? אלא בישראל הכוונה לעושים מעשה ישראל, ולא עושים מעשה המן. אך זה לא נכון, כי "דידכו" זה צנזורה[[2]](#footnote-2), כי אמנם כך כתוב בדפוסים הראשונים (ונציה ר"פ-רפ"ג, פיזרו רס"ט-רע"ו) אך בכתבי היד כתוב: "באומות העולם" (גטינגן 3, הספריה הבריטית 400, מינכן 140, קולומביה 294-295, אוקספורד 366), "אומות העולם" (וטיקן 134) או בסגי נהור של "שונאי אומות העולם" (מינכן 95). אלא שבאמת יש יהודים שבבחינת "כגוי לכל דבריו" (הלכות גדולות סימן ח) ובמותם "לובשים לבנים ומתעטפין לבנים ואוכלין ושותין ושמחין שאבדו שונאיו של מקום, שנאמר: הלוא משנאיך ה' אשנא ובתקוממיך אתקוטט, תכלית שנאה שנאתים לאויבים היו לי (תהילים קלט, כא-כב)" (שמחות ב, ח), והורדוס עצמו הודה ש"לאו עושה מעשה עמך" (בבא בתרא ד' ע"א).

ואמנם, עם ישראל כן זוכר לטובה מעשה אחד ומיוחד של הורדוס הרשע, שזה אמנם לא מלבן את שמו אבל אין להתכחש למעשה נפלא זה שעשה. לאחר שהוא רוצח את כל חכמי ישראל, הוא מעמיד את בבא בן בוטא במבחן ומגלה, לצערו, שהוא טעה באבחנתו את חכמי ישראל כנוכלים ורשעים, והוא מבקש כפרה (שם): "אי הוואי ידענא דזהרי רבנן כולי האי – לא הווה קטילנא להו, השתא מאי תקנתיה דההוא גברא? אמר ליה: הוא כבה אורו של עולם דכתיב: כי נר מצווה ותורה אור (משלי ו, כג), ילך ויעסוק באורו של עולם דכתיב: ונהרו אליו כל הגוים (ישעיהו ב, ב). איכא דאמרי: הכי אמר ליה: הוא סימא עינו של עולם דכתיב: והיה אם מעיני העדה (במדבר טו, כד), ילך ויתעסק בעינו של עולם דכתיב: הנני מחלל את מקדשי גאון עוזכם מחמד עיניכם (יחזקאל כד, כא)". הורדוס מבקש לתקן את מה שעיוות, ואמנם לא יוכל להחיות מתים – אבל יכול לשכלל את בית המקדש, שכן היה בנאי גדול ומפואר וזה היה תחום מוכר בשבילו שיוכל להשקיע בו כדבעי. עד אז היה מדובר במבנה קטן ועלוב ביחס לבית הראשון, כדכתיב: "ורבים מהכהנים והלויים וראשי האבות הזקנים אשר ראו את הבית הראשון ביסדו זה הבית בעיניהם בוכים בקול גדול" (עזרא ג, יב), ומסביר המצודות: "היו בוכים על כי היה קטן הרבה מן הבית הראשון".

ודבר גדול לימדונו חז"ל. הם אמרו שם: "אמרי: מי שלא ראה בניין הורדוס – לא ראה בניין נאה מימיו. במאי בנייה? אמר רבה: באבני שישא ומרמרא. איכא דאמרי: באבני כוחלא, שישא ומרמרא. אפיק שפה ועייל שפה, כי היכי דנקביל סידא. סבר למשעייה בדהבא, אמרו ליה רבנן: שבקיה, דהכי שפיר טפי, דמיחזי כי אידוותא דימא". המקדש הזה היה מפואר ביותר, וזה הציור של בית שני המפורסם והידוע והמוכר לכולם. הורדוס עשה עבודה מאסיבית ביותר והרחיב את רחבת הר הבית ועשה בית מפואר יותר מבית המקדש שבנה שלמה המלך. וזה לקיים את דברי הנביא: "גדול יהיה כבוד הבית הזה האחרון מן הראשון (חגי ב, ט) – רב ושמואל, ואמרי לה רבי יוחנן ורבי אלעזר, חד אמר: בבניין, וחד אמר: בשנים. ואיתא להא ואיתא להא" (בבא בתרא ג' ע"א-ע"ב). בית המקדש השני, בסופו, היה יותר מכובד מהבית הראשון. מאיזה בחינה? הרי חסרו חמישה דברים בבית שני שהיו בבית ראשון (יומא כא ע"ב)! אלא משתי בחינות, חיצוניות, וזה גובה הבית ומספר השנים עמד. בית ראשון היה בגובה שישים אמה (מלכים א' ו, ב) והורדוס בנה לגובה מאה אמה (מידות ד, ו). אכן האולם בבית ראשון היה בגובה מאה עשרים אמה (דברי הימים ב' ג, ד) אבל לא המקדש עצמו ודהיינו ההיכל והדביר שהיו רק שישים אמה. אך זה רק לפירוש רש"י בגמרא ש"בניין" זה גובה הבניין, אבל לפי רד"ק בפירושו לנבואת חגי "בניין" זה פאר הבניין ולא גובהו. פירוש רש"י לכאורה יותר מסתדרת עם הגמרא שהיה אמה טרקסין בבית שני, אבל אפשר לתרץ שבבית ראשון רק האולם היה כל כך גבוה וזה היה מאוד צר ולא היה צורך בתוספת חיזוק כי החלק התחתון של הקיר של האולם נתמך בתקרה הנמוכה של ההיכל והדביר, ובכל מקרה הרי מדובר שם במחיצה שהבדילה בין ההיכל והדביר שבוודאי היה רק שישים אמה בבית ראשון. לגבי השנים בהן עמדו הבתים, הרי בית ראשון עמד ארבע מאות ועשר שנים ובית שני עמד ארבע מאות עשרים שנה (ירושלמי מגילה א, יב).

והרב טוביה סינגר שם לב לדבר מעניין מאוד. הורדוס החליט לבנות את בית המקדש בשנת 19 לפני הספירה הנוצרית, 89 שנה לפני חורבן הבית. לפי יוסף בן מתתיהו בקדמוניות היהודים (טו, יא סעיפים 5-6) המקדש נבנה במשך תשע שנים, ולפי הברית החדשה (יוחנן ב, 20) המקדש של הורדוס נבנה במשך 46 שנה. אך הרב טוביה סינגר טען שהוא הסתיים להיבנות רק עשר שנים קודם חורבנו, ואז ממילא אותן עשר שנים של בית הורדוס שבהן המקדש עמד על מאה אמה גובה כולו, היווה ה"גדול יהיה וכו'", שכן ההרחבות המאסיביות של רחבת בית המקדש שעשה הורדוס הגדיל את המקום כך שיהיה מספיק שטח לבנות את בית המקדש השלישי המאסיבי והאדיר של יחזקאל הנביא, ובכך מהווה היסוד לבניית בית המקדש השלישי. אמנם, לא הבנתי מניין לו שמקדש הורדוס הסתיים להיבנות עשר שנים לפני חורבן הבית. זה יפה, שאז חגי התנבא דייקא על אותן עשר שנים של מקדש הורדוס. בכל מקרה, בית שני היה יותר מפואר בבית ראשון לאחר ההרחבות והבנייה מחדש שעשה הורדוס. והרב סינגר השיב לי שהוא לא זוכר את המקור של מה שאמר, אבל אמר שאם עושים את סיור מנהרות הכותל ניתן לראות שהם היו עדיין בתהליכי בנייה והרחבה של ההר כשבית המקדש נחרב. בכל מקרה גם אם מקדש הורדוס לא עמד רק עשור זה עדיין יפה, זה מה שבטוח. הרי ש"כבוד הבית" בעצם מהווה תשתית לכבוד הבית האחרון השלישי הגדול שאנו מייחלים לו.

ואיזה דבר לימדונו חז"ל בהתבטאות, ש"מי שלא ראה בניין הורדוס – לא ראה בניין נאה מימיו"? אם חז"ל היו נטורי קרתא, או סאטמר, וכדומה, הם לא היו משבחים בחיים את מקדש הורדוס והיו אומרים שזה מקדש לשטן ולא היה נחשב בית מקדש בכלל היות והורדוס היה רשע ואפילו לא ראוי למלכות. אך חז"ל הם לא נטורי קרתא ולא סאטמר, אלא הם יודעים להבדיל בין הטוב לבין הרע ולא להכליל את התינוק יחד עם האמבטיה. מקדש הורדוס היה מקדש כשר, והיה באמת המפואר ביותר ומי שלא ראה אותו לא ראה בניין נאה מימיו, וחז"ל לא חשו כיהו זה שיש בדבר להכשיר את הורדוס או להלבין את שמו כיהו זה רק כי שירת את האינטרסים היהודים של בניין הארץ, או כאן – בניין הבית. אדרבה, בהמשך הגמרא בבבא בתרא חז"ל משווים אותו לנבוכדנצר כשני רשעים שהצדיקים השיאו להם עצה: "ובבא בר בוטא היכי עבד הכי? והאמר רב יהודה אמר רב, ואיתימא רבי יהושע בן לוי: מפני מה נענש דניאל? מפני שהשיא עצה לנבוכדנצר, שנאמר: להן מלכא מלכי ישפר עלך וחטאיך בצדקה פרוק ועוויתך במיחן עניין הן תהווא ארכה לשלוותך וגו' (דניאל ד, כד), וכתיב: כולא מטא על נבוכדנצר מלכא (שם כה), וכתיב: ולקצת ירחין תרי עשר וגו' (שם כו)! איבעית אימא: שאני עבדא, דאיחייב במצוות. ואיבעית אימא: שאני בית המקדש, דאי לא מלכות – לא מתבני". הנה, קוראים לו עבדא, לא מלבנים את שמו, אלא הכל עניינו ומדוייק, בלי התלהמויות וקריאת מעשי ה' "מעשה שטן" וכדומה. בית המקדש שבנה הורדוס, התקופה והזמן והכל לא היו כל כך מלבבים, לא היו פחות גרועים מימינו, ואף על פי כן שיבחו את מקדש הורדוס וראו בו הגשמת דברי הנביא חגי – למרות שרשע עשה זאת – ופאר המקדש והקודש. זה לא שהם ידעו משהו על אותה תקופה שהם לא מגלים לנו ועל פיה יובן מה ההבדל בין ימינו לימי הורדוס, אלא הפוך – חז"ל מלמדים אותנו בכך שאין לבוז למעשי הרשעים כשבפועל זה מקדם את הגאולה ובונה את הארץ. אכן, המדינה איננה מדינת התורה, אבל גם זה מפני הגדרות ענייניות והימנעות מכניעה להתלהמויות דתיות-לאומיות, אבל בוודאי שבניית הארץ על ידיה זה קידום תהליך הגאולה, ולא הייתה כזו מדינה בארץ ליהודים מעולם, מבחינה גשמית.

אכן, נשמח ונלוז במפלת הציונות ובירידת ראשי הציונות גיהנומה עלי קבר, אבל מצד שני זה לא סותר שיש פה דבר גדול. הורדוס היה עבד אדומי, לא ראוי להיות אחראי אפילו על אמת המים (רמב"ם הלכות מלכים א, ד), ולא ראוי לשום כבוד בעם ישראל ולא ראוי להיזכר כאחד מגדולי האומה או דמויות מופת שבה. ממש לא. אכן, זוכרים את מקדש הורדוס, ואכן זה היה מקדש שהורדוס בנה ואין טעם להתכחש לכך, אבל איזה כבוד מגיע לבונה מקדש רשע ומושחת? פרופורציות ואיזונים. אין שום ערך חינוכי בשקר והתכחשות וכפיות טובה, אבל גם אין ערך חינוכי לקחת מעשה אחד טוב של האדם ולהלבין את כל מעשיו הרעים והעיקר שהוא משרת את האינטרס הלאומי של האומה. ממש לא. גם מזה וגם מזה הנח ידיך ולך בדרך המלך שהתוו לנו חז"ל. אמנם בדורות האחרונים ימי פטירה של צדיקים, כלומר ימי הפקודה לאחר אותה שנה בה נפטר, הפכו לימי שמחה, "הילולא" ודהיינו חתונה, ועושים שמחה גדולה וחגיגות סביב יום הפטירה של צדיקים ועושים סעודות ושירים והכל, אבל זה לא כי שמחים על פטירת הצדיק אלא ששמחים שזכינו לתורתו ולאורו של אותו צדיק, אבל כאן בימי הבית היו שמחים כמה עשרות שנים ביום שנפטר הורדוס על מה שאבדו שונאיהם של ישראל, ועל זה ראוי לשמוח ולהודות לה'. אכן, "רב ורבי חנינא אמרי: בטלה מגילת תענית" (ראש השנה יח ע"ב), ולכן יהודים לא ממש זוכרים את הימים הללו ואת מה שהתרחש בהם, שבאמת – מלבד חנוכה ופורים (שם יט ע"ב) – ימים אלה הם היו יפים לשעתם באותם ימים בזמן בית שני, אבל האירועים המקומיים הללו לא היו רלוונטיים לדורות עולם אלא רק למי שחי באותה תקופה של ימי בית שני, ולכן בטלה השמחה וחשיבות השמחה שבהם, אך עדיין נכתבו ונשארו לדורות עולם בספרות חז"ל כימים מיוחדים, לכן נאה ויפה לשים לב לימים אלה ולדברים חשובים שאפשר ללמוד מהם אף לדורות, כמו עם הורדוס ללמוד לימינו אנו.

על צדיקים מסיימים "זכר צדיק לברכה" (משלי י, ז) וזכותו יגן עלינו, אבל מדובר פה ברשע לכן "שם רשעים ירקב" (שם). אמנם הרב יצחק זילברשטיין (חשוקי חמד יבמות כד ע"א) מביא דיון אודות אזכור "ימח שמו וזכרו", ומצדד שדווקא לאחר המוות אין להגיד אפילו על רשעים גדולים מאוד, כי אחרי המוות יכול להיות להם תיקון לנשמותיהם, אבל קשה לי מה שאנו מכנים כל מיני רשעים מימים עברו בכינויי גנאי "מלבבים" אלה, ועוד שעל הורדוס וכדומה שמחו לאחר מותו דווקא ולא עשו לו עליית נשמה והתאבלו, ואם כי גם לא מצאתי שגינו את הורדוס בכזה כינוי גנאי, ואולי בניית הבית תיקן מה שרדף את חכמי ישראל כמובא בגמרא, ובכל זאת שמחו על מיתתו כי היה מטורף לחלוטין. בכל מקרה, זכותו אולי יגן על עצמו...

1. במגילה עצמה, מהדורת ליכטנשטיין, כתוב "הרודוס", כמו שאומרים ביוונית "הֵרוֹדֵס" ובאנגלית "הֵרוֹד". [↑](#footnote-ref-1)
2. לא קלאסית, כי על פי רוב מחליפים בכותים או כנענים או נוכרים או אולי עובדי כוכבים ומזלות. [↑](#footnote-ref-2)